
A nebivolol dilatációt okoz izolált arteria basilarison

Bevezetés: a nebivolol elsősorban a β1 szelektív adrenerg receptor gátló, terápiás alkalmazási területe a szívfrekvencia szabályozása és a hipertónia. Ignarro és mts kutatásai szerint endotél-függő, nitrogén monoxid (NO) által mediált vazodilatációt is okoz. Ugyanakkor a cerebrovaszkuláris hatásai nem ismertek. Feltételeztük, hogy a nebivolol növeli a patkányból izolált agyi erek átmérőjét.
Módszerek: kísérleteinkben Wistar patkányok agyából izolált artéria basilaris (BA) ereket nyomás-áramlás miográf kamrában fiziológiás Ca2+-KREBS oldatban, zéró áramlás és 80 Hgmm intraluminális nyomás jelenlétében vizsgáltuk. Az erek a vazomotor működését nitroprusszid-nátriummal, (SNP), nifedipinnel (NIF) és nebivolollal (NEB) vizsgáltuk. A nitrogén-monoxid szintáz blokkolására Nω-nitro-L-arginine methyl estert (L-NAME) használtunk. A szolubilis guanilát-cikláz blokkolására 1H-[1,2,4,]oxadiazolo[4,3-a]quinoaxalin-1-1one(ODQ)-t használtunk.
Eredmények: A BA kiindulási alapátmérője (AD) 222±14 μm, míg a passzív átmérő 400±7 μm volt (n=9). A nebivolol szignifikánsan vazodilatációt okozott (10-5M: 289±15 μm, 30±7 AD% p<0.05). L-NAME hatására az alapátmérő szignifikánsan csökkent (187±7 μm-ről 162±11 μm-re; -11±2 AD%), ami a kísérlet végéig fennmaradt. L-NAME inkubációt követően a nebivolol vazodilatációt okozott, ami nem különbözött szignifikánsan a kontroll választól
(10-5M 211±12 μm, 25±5 AD%). ODQ inkubációt követően a nebivolol okozta vazodilatáció szintén nem különbözött a kontroll választól (10-5M:311±20 μm; 31±5 AD%), míg az SNP indukálta dilatáció szignifikánsan csökkent (10-4M 347±10 μm-ről 229±17 μm; 60±7 AD%-ról 0,6± 0,3 AD%-ra.)
Következtetés: Eredményeink kimutatták, hogy a nebivolol a cerebrális artériákon vazodilatátor hatású, azonban a perifériás artériákkal ellentétben feltételezhető, hogy hatásmechanizmusában az endoteliális eredetű NO-cGMP jelútvonal nem játszik jelentős szerepet. Jelen eredményeink felvetik annak lehetőségét, hogy a nebivolol fokozza az agyi vérkeringést, melynek terápiás jelentősége lehet.

